Internasionale Verslag – 4 Junie 2020 - Corona Krisissentrum
Tuis / Internasionale Tendense / Internasionale Verslag – 4 Junie 2020
Internasionale Verslag – 4 Junie 2020
Die koalisieregering van bondskanselier Angela Merkel in Duitsland het laat gister 'n ooreenkoms bereik waarvolgens 'n tweede ekonomiese stimuluspakket nou geïmplementeer sal word. Dit bring die totale koste van ekonomiese stimulus in Duitsland op 1,3 triljoen Euro te staan. Dit is as persentasie van Bruto Binnelandse Produk nou die grootste stimulus van alle lande in Europa. Die aankondiging Woensdag volg op dae se onderhandelinge tussen Merkel se konserwatiewe Christen-Demokrate en hulle federale koalisievennoot, die Sosiaal-Demokrate. Die Duitse federale regering het vir byna tien jaar begrotingsoorskotte gehad wat hom nou in staat stel om 'n aggressiewe stimulusprogram uit te voer. Verskeie Europese lande beskik nie oor die ekonomiese ruimte om noodsaaklike ekonomiese stimuluspakkette te implementeer nie. Hierdie stimuluspakkette is addisioneel tot die pakket wat verlede week deur die Europese Unie bekend gestel is en waaruit alle lidlande van die EU sal baat vind. Grafika: Vergelyking van die Wall Street Journal van stimulusspandering in Europa en die VSA as persentasie van BBP.
Volgens 'n analise van die Amerikaanse Sentrum vir Siektebeheer en -Voorkoming het besoeke aan ongevalle-eenhede by hospitale in die VSA tydens die koronapandemie met 42% afgeneem. Dit is veral in die noordooste van die VSA waar die skerpste afname was. Hierdie afname is ten spyte van die toename in mense wat wel ongevalle-eenhede besoek het omdat hulle vermoed het dat hulle die koronavirus onder lede het. Die skerpste afname was onder kinders jonger as 14. Die afname word toegeskryf aan mense wat ontmoedig is om hospitale te besoek en persone wat uit vrees vir die virus wanneer hulle siek geword het besluit het om eerder tuis te bly of nood mediese behandeling uit te stel.
Die Trump-administrasie in die VSA het vyf maatskappye as voorkeur maatskappye vir die ontwikkeling van 'n entstof teen die koronavirus gekies. Hoewel meer as tien Amerikaanse maatskappye besig is met die ontwikkeling van 'n entstof wil die Trump-administrasie die vyf maatskappye wat die beste kans staan om redelik vinnig 'n entstof te ontwikkel, ondersteun. Die vyf maatskappye is Moderna, 'n biotegnologie maatskappy in Massachusetts, AstraZeneca in samewerking met die Oxford Universiteit en dan drie bekende farmaseutiese maatskappye naamlik Johnson & Johnson, Merck en Pfizer. Die Withuis is oortuig daarvan dat 'n paar honderd miljoen dosisse entstof reeds teen die begin van 2021 beskikbaar sal wees.
Die Europese Unie en China het 'n belangrike beraad tussen dié twee ekonomiese reuse, wat in September sou plaasvind, uitgestel. Dit volg na 'n gesprek tussen die Duitse bondskanselier Angela Merkel en die Chinese President Xi Jinping. Die doel van die beraad was om 'n gemeenskaplike beleid oor ekonomiese verhoudinge tussen Europa en China te ontwikkel. Die beraad sou in Leipzig plaasvind. Dit is nog onseker oor wanneer en waar dit wel sal plaasvind. Die rede vir die uitstel is die onsekerheid oor die verloop van die koronapandemie.
'n Ondersoek wat deur die Nederlandse Nasionale Instituut vir Gesondheid (RIVM) het aan die lig gebring dat kinders jonger as 12 jaar geen rol speel in die oordrag van die koronavirus nie.Die resultate wat in die mediese tydskrif Nederlands Tijdschrift Voor Geneeskunde gepubliseer is, het die siekte in 54 gesinne met 227 kinders gemonitor. Terwyl enkele kinders wel besmet is, vind daar bykans geen oordrag vanaf 'n kind na 'n ander persoon, hetsy 'n kind of volwassene plaas nie. Volgens die studie word die virus hoofsaaklik tussen volwassenes oorgedra.
Die jaarlikse Cannes Filmfees wat in Mei in Frankryk plaasvind, vind vanjaar in Junie op 'n virtuele platform plaas nadat dit reeds 'n tyd gelede weens die koronapandemie afgestel is. Dié fees lok jaarliks filmmakers en akteurs van regoor die wêreld en die kansellasie van die fees is 'n groot ekonomiese terugslag vir die klein Franse stad, Cannes op die Middellandse See. Die fees is nog net een keer afgestel en dit was in 1939 met die uitbreek van die Tweede Wêreldoorlog.
Die wêreldbekende Auschwitz-Birkenau Museum in Pole het 'n pleidooi vir internasionale skenkings gelewer nadat dié museum se begroting vir 2020 in duie gestort het. Die museum word jaarliks deur twee miljoen mense besoek, maar besoekersgetalle het die afgelope drie maande byna heeltemal opgedroog en daar is nou ernstige kontantvloeiprobleme. Baie museums regoor die wêreld ervaar finansiële probleme weens die krisis.
België, steeds die land in die wêreld met die meeste sterftes per capita weens COVID-19, het aangekondig dat hy ook sy grense vir reisigers van ander Europese Unie-lidlande, die Verenigde Koninkryk en lede van die Schengen-ooreenkoms vanaf 15 Junie gaan oopstel. Kroeë en restaurante in België sal op 8 Junie kan heropen. Teaters en kulturele sentrum sal eers op 1 Julie kan heropen.
Navorsers aan die Universiteit van Bonn in Duitsland het bevind dat dit hoogs onwaarskynlik vir 'n mens is om die koronavirus in 'n huishoudelike omgewing op te doen. Die navorsing is gedoen om te bepaal hoe waarskynlik dit is dat 'n mens die koronavirus kan opdoen deur aan oppervlaktes soos deurknoppe, toilette en huishoudelike toestelle soos 'n televisie se afstandbeheer te raak nadat iemand wat met die virus besmet is, daaraan geraak het. Die studie het bevind dat die kans vir oordrag op hierdie wyse weglaatbaar klein is.
Beide Brasilië en Mexiko het gister die meeste sterftes nog op een dag weens COVID-19 gerapporteer. Daar is steeds regdeur Latyns-Amerika 'n skerp toename in die voorkoms van die virus en een van die probleme is dat byna alle lande in die streek nog 'n beperkte vermoë het om mense vir die virus te toets. Byna 12 000 mense is tot dusver in Mexiko aan COVID-19 oorlede. In Brasilië is sowat 33 000 mense tot dusver oorlede wat net 'n paar honderd minder as die dodetal in Italië is. Daar word verwag dat Brasilië vandag by Italië sal verbygaan en gevolglik die derde meeste sterftes in die wêreld naas die VSA en die Verenigde Koninkryk gaan hê. Byna 600 000 mense is tot dusver positief vir die virus in Brasilië getoets. Per capita het Brasilië egter slegs die dertiende meeste sterftes in die wêreld. Tot dusver is 0,015% van Brasilië se bevolking van 212 miljoen mense aan COVID-19 oorlede. Die dertien lande met die hoogste sterftes per capita is: